Veverička obyčajná, niekedy uvádzaná aj ako veverica stromová, je u nás jediným zástupcom voľne žijúceho druhu veveričiek. Bežne sa s ňou stretneme pri potulkách lesom. Obýva ihličnaté, zmiešané aj listnaté lesy. Stretneme ju v mestských parkoch, záhradách, sadoch, cintorínoch a na sídliskách so stromami - čiže v blízkosti ľudských obydlí. Veverička je veľká približne 20 – 25 cm, dĺžka chvosta približne 15-20 cm. Hmotnosť sa pohybuje medzi 250 – 450 gr. Všetky telesné proporcie, či už ide o veľkosť alebo hmotnosť, ovplyvňuje predovšetkým pohlavie veveričky, genetika, prípadne aj množstvo potravy, ku ktorej má prístup.Na predných labkách má veverička štyri voľné prsty, na zadných päť. Rozmnožuje sa 1 - 2 krát do roka, máva 2 - 5 mláďat približne po 35 - 40 dňoch gravidity. Mláďatá sa rodia slepé a neosrstené. Veverička sa v prírode dožíva približne 6-8 rokov, pri dobrom chove v zajatí sa môže dožiť aj viac ako 8 rokov. Vek dožitia je individuálny. Veverička je teritoriálna. Ako samec, tak aj samička.
Stavia guľaté hniezda z vetvičiek, trávy a machu, obýva aj dutiny stromov a staré hniezda.Počas tuhej zimy veverice čerpajú zo svojich letných a jesenných potravinových zásob, alebo spia v hniezde. Zbiera semená ihličnatých a listnatých stromov, bobule, huby, článkonožce. Aktívna je najmä cez deň. Žije na stromoch, veľmi dobre sa šplhá a skáče. Pohybuje sa veľmi šikovne aj po tých najvyšších konároch. Pri skokoch jej pomáha udržiavať rovnováhu dlhý huňatý chvost. Rýchlo sa šplhá ale rýchlo sa pohybuje aj po zemi.